ཉིན་དེའི་ཞོགས་པ།ང་རང་ཆ་རྒྱུས་ཅི་ཡང་མེད་པའི་རི་རྩེའི་གྲོང་ཚོ་སྐྱིད་པོ་དེར་འབྱོར།ངས་དང་ཐོག་མར་ངོ་ཤེས་པ་ཁོ་ཡིན་ཏེ།ལྷད་མེད་པའི་འཛུམ་མདངས་དེ་དང་ལོ་ཟླས་གཉོར་བའི་སྐྱ་བག་བག་གི་ལག་ཟུང་དྲོན་མོ།ཁོ་ནི་གྲོང་ཚོ་འདི་པའི་ཏང་ཀྲི་པུའུ་ཧྲུའུ་ཅི་སྟེ།ཁྲོ་མཐིལ་སྒང་གྲོང་ཚོའི་དྲག་ཆར་རླུང་ཚུབ་ཁྲོད་ནམ་ཡང་འགྱིང་ངེར་གནས་པའི་སྡོང་རྒན་ཞིག་ལྟར་ལོ་ཟླའི་གཉེར་རིས་རིམ་པར་བརྩིགས་ཀྱང་ཉམ་ང་བའི་བཟོ་ཙམ་མེད་པར་ད་དུང་ལོ་རྒྱུས་ཀྱི་སྣུམ་ཞག་ཚིལ་ཚིལ་དུ་མཆིས།དགུང་གྲངས་རེ་གསུམ་ལ་ཐོན་པའི་རྒས་པོ་དེ་ཉིད་གྲོང་ཚོ་འདིའི་མི་མགོན་མེད་ཀྱི་མགོན་དང་།ནོར་བདག་མེད་ཀྱི་བདག་རེད་ཅེས་ཟེར་ན་འུད་ཤོབ་ཏུ་འགྲོ་མོད།ཁོས་དུད་ཚང་བརྒྱ་ལྷག་ལ་ཉེ་བའི་ཐེམ་པ་འགམས་པ་ཐེངས་གཅིག་གཉིས་མིན་ལ་རི་སུལ་ཞིང་སྣེ་ཀུན་པོར་རྐང་འགྲོས་ཀྱིས་མྱུལ་བའང་ཐེངས་རེ་གཉིས་མིན།སུ་ཚང་གི་བུ་མོ་མནའ་མར་འགྲོ་ན་སྐྱིད་སྡུག་ཁོ་ལ་འདྲི་ལ་སུ་ཚང་གི་བཟའ་ཚོ་གྱོད་ལ་ཐུག་ན་གྱོད་ཐག་ཁོ་ཡིས་གཅོད།